b'\n_START_ARTICLE_\nAl Doilea R\xc4\x83zboi Balcanic\n_START_SECTION_\nR\xc4\x83zboaiele balcanice\n_START_PARAGRAPH_\n\xc3\x8en timpul r\xc4\x83zboaielor balcanice, Liga balcanic\xc4\x83 (Serbia, Muntenegru, Grecia, \xc8\x99i Bulgaria) au cucerit ini\xc8\x9bial teritoriile otomane Macedonia \xc8\x99i cea mai mare parte a Traciei, \xc3\xaens\xc4\x83 apoi au avut divergen\xc8\x9be cu privire la \xc3\xaemp\xc4\x83r\xc8\x9birea teritoriilor cucerite._NEWLINE_Primul r\xc4\x83zboi balcanic a luat sf\xc3\xa2r\xc8\x99it odat\xc4\x83 cu Tratatul de la Londra, semnat la 30 mai, 1913. Liga Balcanic\xc4\x83 a eliminat Imperiul Otoman din Europa cu excep\xc8\x9bia peninsulelor Chatalja \xc8\x99i Gallipoli._NEWLINE_Totu\xc8\x99i, \xc3\xaenving\xc4\x83torii nu s-au \xc3\xaen\xc8\x9beles asupra \xc3\xaemp\xc4\x83r\xc8\x9birii teritoriilor pierdute de turcii otomani. Bulgaria credea c\xc4\x83 c\xc3\xa2\xc8\x99tigurile teritoriale, \xc3\xaen special \xc3\xaen Macedonia erau insuficiente. Grecia \xc8\x99i Serbia au r\xc4\x83spuns prin \xc3\xaencheierea unui pact militar, destinat evident \xc3\xaempotriva expansiunii bulgare. Un alt conflict era cel dintre Bulgaria \xc8\x99i Rom\xc3\xa2nia pentru fort\xc4\x83rea\xc8\x9ba Silistra de pe Dun\xc4\x83re, cerut\xc4\x83 de rom\xc3\xa2ni ca pre\xc8\x9b al neutralit\xc4\x83\xc8\x9bii lor \xc3\xaen primul r\xc4\x83zboi balcanic._NEWLINE_Arbitrajul Rusiei progresa foarte \xc3\xaencet. Ru\xc8\x99ii nu doreau s\xc4\x83-\xc8\x99i piard\xc4\x83 niciunul din cei doi alia\xc8\x9bi din Balcani (Serbia \xc8\x99i Bulgaria). \xc3\x8en timpul negocierilor au avut loc anumite confrunt\xc4\x83ri militare de mic\xc4\x83 intensitate \xc3\xaen Macedonia, \xc3\xaen special \xc3\xaentre trupele bulgare \xc8\x99i cele s\xc3\xa2rbe. La 16 iunie, regele Ferdinand al Bulgariei a ordonat trupelor sale s\xc4\x83 atace pozi\xc8\x9biile s\xc3\xa2rbe \xc8\x99i grece\xc8\x99ti, declar\xc3\xa2nd \xc3\xaen acela\xc8\x99i timp r\xc4\x83zboi._NEWLINE_Pentru Bulgaria, r\xc4\x83zboiul oferea ocazia de a ocupa \xc3\xaentreaga Macedonie \xc8\x99i de a domina Balcanii, \xc3\xaen timp ce pentru Serbia \xc8\x99i Grecia r\xc4\x83zboiul \xc3\xaensemna \xc8\x99ansa de a \xc3\xaemp\xc4\x83r\xc8\x9bi \xc3\xaentre ele Macedonia \xc8\x99i de a \xc3\xaempiedica hegemonia Bulgariei.\n_START_SECTION_\n\xc3\x8enceputul celui de-al doilea r\xc4\x83zboi balcanic\n_START_PARAGRAPH_\nPrincipalul atac bulgar era \xc3\xaendreptat \xc3\xaempotriva s\xc3\xa2rbilor cu armatele I, a III-a, a IV-a \xc8\x99i a V-a, \xc3\xaen timp ce armata a II-a era \xc3\xaens\xc4\x83rcinat\xc4\x83 cu atacarea pozi\xc8\x9biilor grece\xc8\x99ti de la Gevgeli \xc8\x99i Salonic. Bulgarii au fost cople\xc8\x99i\xc8\x9bi numeric pe frontul grecesc, \xc8\x99i \xc3\xaen cur\xc3\xa2nd luptele u\xc8\x99oare s-au transformat \xc3\xaentr-o ofensiv\xc4\x83 greceasc\xc4\x83 pe \xc3\xaentreaga linie a frontului la 19 iunie. For\xc8\x9bele bulgare s-au retras imediat de pe pozi\xc8\x9biile lor de la nord de Salonic (cu excep\xc8\x9bia garnizoanei izolate din Salonic, care a fost cople\xc8\x99it\xc4\x83) pe pozi\xc8\x9bii defensive la Kilkis. Planul de a distruge armata s\xc3\xa2rb\xc4\x83 \xc3\xaen Macedonia central\xc4\x83 printr-un atac concentrat a e\xc8\x99uat, iar bulgarii au fost opri\xc8\x9bi.\n_START_SECTION_\nB\xc4\x83t\xc4\x83lia de la Kilkis\n_START_PARAGRAPH_\nArmata a II-a bulgar\xc4\x83 din Macedonia central\xc4\x83,comandat\xc4\x83 de generalul Ivanov ocupa o linie de la Lacul Doiran la sud-est c\xc4\x83tre lacurile Langaza (ast\xc4\x83zi Lacul Koronia) \xc8\x99i Be\xc8\x99ik (ast\xc4\x83zi Lacul Volvi), apoi pe la portul Kavala la Marea Egee. Armata era de pozi\xc8\x9bii \xc3\xaenc\xc4\x83 din mai (luptase la asediul Adrianopolului \xc3\xaen primul r\xc4\x83zboi balcanic), \xc3\xaens\xc4\x83 trupele erau supraextinse \xc8\x99i probabil nu num\xc4\x83rau mai mult de 40 000 de oameni \xc3\xaen dou\xc4\x83 divizii sl\xc4\x83bite. Grecii au afirmat c\xc4\x83 li s-au opus cel pu\xc8\x9bin 80 000 de oameni._NEWLINE_Armata greac\xc4\x83, comandat\xc4\x83 de regele Constantin avea nou\xc4\x83 divizii \xc8\x99i o divizie de cavalerie (120 000 de oameni), \xc3\xaentr-un raport de doi la unu sau trei la unu fa\xc8\x9b\xc4\x83 de trupele bulgare._NEWLINE_La Kilkis bulgarii construiser\xc4\x83 defensive puternice, care includeau tunurile capturate de la otomani \xc8\x99i care dominau c\xc3\xa2mpia de mai jos. La 3 iulie, diviziile a II-a, a IV-a \xc8\x99i a V-a grece\xc8\x99ti au atacat peste c\xc3\xa2mpie \xc3\xaen \xc8\x99arje, sprijinite de artilerie. Au suferit pierderi grele dar p\xc3\xa2n\xc4\x83 \xc3\xaen ziua urm\xc4\x83toare ocupaser\xc4\x83 tran\xc8\x99eele. \xc3\x8entre timp, \xc3\xaen st\xc3\xa2nga bulgarilor divizia a VII-a greceasc\xc4\x83 a ocupat Nigrita iar diviziile I \xc8\x99i a VI-a Lahana. Pe flancul drept al bulgarilor Evzoni a cucerit Gevgeli \xc8\x99i \xc3\xaen\xc4\x83l\xc8\x9bimile Matsikovo. \xc3\x8en consecin\xc8\x9b\xc4\x83, calea de retragere a bulgarilor prin Doiran era amenin\xc8\x9bat\xc4\x83, iar armata lui Ivanov a \xc3\xaenceput o retragere disperat\xc4\x83 care \xc3\xaen unele momente amenin\xc8\x9ba s\xc4\x83 devin\xc4\x83 o fug\xc4\x83 dezorganizat\xc4\x83. \xc3\x8ent\xc4\x83ririle, sub forma diviziei a XIV-a au sosit prea t\xc3\xa2rziu, \xc8\x99i s-au al\xc4\x83turat retragerii spre Strumnitza \xc8\x99i grani\xc8\x9ba bulgar\xc4\x83. Grecii au cucerit Doiranul la 5 iulie, dar nu au reu\xc8\x99it s\xc4\x83 taie retragerea bulgarilor prin pasul Struma. La 11 iulie, grecii \xc3\xaempreun\xc4\x83 cu s\xc3\xa2rbii au avansat \xc3\xaen amonte pe r\xc3\xa2ul Struma p\xc3\xa2n\xc4\x83 ce au ajuns \xc3\xaen Defileul Kresna la 24 iulie. \xc3\x8en acest punct, logistica greac\xc4\x83 era \xc3\xaentins\xc4\x83 la maxim, \xc8\x99i \xc3\xaenaintarea s-a oprit._NEWLINE_Bulgarii au pierdut 7 000 de oameni la Kilkis. Al\xc8\x9bi 6 000 au fost lua\xc8\x9bi prizonieri cu 130 de tunuri. Grecii au suferit \xc8\x99i ei pierderi grele, de 8 700 de oameni. A fost b\xc4\x83t\xc4\x83lia decisiv\xc4\x83 pe acest front, \xc8\x99i cel mai mare succes grecesc din ambele r\xc4\x83zboaie.\n_START_SECTION_\nBregalnica, Kalimantsi \xc8\x99i Defileul Kresna\n_START_PARAGRAPH_\nPe frontul din Macedonia central\xc4\x83 s\xc3\xa2rbii au \xc3\xaempins for\xc8\x9bele bulgare c\xc4\x83tre est prin b\xc4\x83t\xc4\x83lia de la Bregalnica (30 iunie - 9 iulie). \xc3\x8entre timp, \xc3\xaen nord, bulgarii au \xc3\xaenceput s\xc4\x83 avanseze c\xc4\x83tre ora\xc8\x99ul s\xc3\xa2rbesc Pirot (\xc3\xaen apropiere de grani\xc8\x9ba s\xc3\xa2rbo-bulgar\xc4\x83), oblig\xc3\xa2nd s\xc3\xa2rbii s\xc4\x83 trimit\xc4\x83 \xc3\xaent\xc4\x83riri armatei a II-a care ap\xc4\x83ra Pirutul \xc8\x99i Ni\xc5\xa1ul. Acest lucru le-a permis bulgarilor s\xc4\x83 opreasc\xc4\x83 ofensiva s\xc3\xa2rb\xc4\x83 din Macedonia la Kalimantsi la 18 iulie._NEWLINE_Dup\xc4\x83 lini\xc8\x99tirea situa\xc8\x9biei pe frontul s\xc3\xa2rbesc, bulgarii au trimis armata I \xc3\xaen ajutorul armatei a II-a care se opunea grecilor \xc3\xaen pozi\xc8\x9biile defensive excelente de la Defileul Kresna. Constantin a respins propunerea guvernului s\xc4\x83u pentru un armisti\xc8\x9biu, c\xc4\x83ut\xc3\xa2nd o victorie decisiv\xc4\x83 pe c\xc3\xa2mpul de lupt\xc4\x83._NEWLINE_La 29 iulie, armata bulgar\xc4\x83 \xc3\xaent\xc4\x83rit\xc4\x83 a lansat atacuri pe ambele flancuri, \xc3\xaemping\xc3\xa2ndu-i pe greci \xc3\xaen aval pe v\xc4\x83ile r\xc3\xa2urilor Struma \xc8\x99i Mesta. Constantin s-a confruntat cu o anihilare de tip Cannae, \xc8\x99i a cerut sprijinul s\xc3\xa2rbilor. Din nefericire pentru el, ace\xc8\x99tia nu \xc3\xaei puteau oferi ajutor dup\xc4\x83 b\xc4\x83t\xc4\x83lia de la Kalimantsi, iar Constantin i-a cerut guvernului s\xc4\x83 ob\xc8\x9bin\xc4\x83 un armisti\xc8\x9biu. Grecii pierduser\xc4\x83 circa 10 000 de oameni \xc3\xaen ultimele zece zile de lupte. Bulgarii doreau de asemenea pacea, \xc8\x99i astfel Constantin a fost salvat de la distrugere.\n_START_SECTION_\nSf\xc3\xa2r\xc8\x99itul r\xc4\x83zboiului\n_START_PARAGRAPH_\n\xc3\x8en ciuda stabiliz\xc4\x83rii frontului din Macedonia, dorin\xc8\x9ba guvernului bulgar pentru pace venea ca urmare a evenimentelor departe de Macedonia. La 10 iulie, rom\xc3\xa2nii au invadat regiunea disputat\xc4\x83 Dobrogea \xc8\x99i amenin\xc8\x9bau Sofia din nord. Pentru a \xc3\xaenr\xc4\x83ut\xc4\x83\xc8\x9bi situa\xc8\x9bia, otomanii au profitat pentru a-\xc8\x99i recupera fostele posesiuni din Tracia, inclusiv Adrianopol, pe care bulgarii l-au abandonat la 23 iulie, f\xc4\x83r\xc4\x83 a trage un foc. Armata rom\xc3\xa2n\xc4\x83 a pierdut mai pu\xc8\x9bin de 100 de solda\xc8\x9bi \xc3\xaen lupte, dar a suferit puternic de pe urma unei epidemii de holer\xc4\x83. De asemenea, armata otoman\xc4\x83 a avut de suferit mai mult de pe urma epidemiei de holer\xc4\x83._NEWLINE_Un armisti\xc8\x9biu general a fost semnat la 18 iulie, iar schimb\xc4\x83rile teritoriale au fost reglementate \xc3\xaen tratatele de la Bucure\xc8\x99ti \xc8\x99i de la Constantinopol. Bulgaria a pierdut cea mai mare parte a teritoriilor c\xc3\xa2\xc8\x99tigate \xc3\xaen primul r\xc4\x83zboi balcanic, inclusiv sudul Dobrogei, cea mai mare parte a Macedoniei, Tracia \xc8\x99i coasta egeean\xc4\x83, cu excep\xc8\x9bia portului Dedeagach. Serbia a devenit puterea dominant\xc4\x83 \xc3\xaen Balcani, iar Grecia a ob\xc8\x9binut Salonic \xc8\x99i \xc3\xaemprejurimile, plus cea mai mare parte a coastei Traciei Occidentale. A fost doar o \xc3\xaen\xc8\x9belegere temporar\xc4\x83. Zece luni mai t\xc3\xa2rziu luptele au re\xc3\xaenceput, odat\xc4\x83 cu Primul R\xc4\x83zboi Mondial.'